《寿范洁斋二首》
宋代·吴泳

明河耿高树，素月流澄瀛。
袅袅来金风，秋意浩以盈。
美人自西方，钟此一气清。
如潭贮皎洁，如室生虚灵。
姱节丽有晖，高情澹无营。
昔含鸡舌香，曾以凤咮鸣。
不登金张馆，尝抱箕濮情。
倏焉冰山销，揭若黄道明。
众星已牢落，太白犹光荧。
英风自骨鲠，心事元夷平。
会须朝紫皇，提笔福苍生。

作者简介：吴泳（约公元1224年前后在世），字叔永，潼川人。生卒年均不详，约宋宁宗嘉定末前后在世。嘉定元年（公元1209年）第进士。累迁著作郎，兼直舍人院。应诏上书，颇切时要。累迁吏部侍郎兼直学士院，上疏言谨政体、正道揆、厉臣节、综军务四事。后进宝章阁学士，知温州，以言罢。泳著有鹤林集四十卷，《四库总目》行于世。